VEVEY.
Dôvodom je dlhová kríza v Európe a neistota v súvislosti predĺžením daňových úľav a ďalších protikrízových opatrení v USA.
Spotrebitelia v Severnej Amerike a na starom kontinente preto dôslednejšie zvažujú svoje výdavky. Aj na rozvíjajúcich sa trhoch sa rast dopytu po produktoch Nestlé spomaľuje.
Globálne tržby najväčšieho potravinárskeho koncernu na svete, po vylúčení akvizícií a kurzových vplyvov, sa za deväť mesiacov do konca septembra zvýšili o 6,1 % na 67,6 miliardy švajčiarskych frankov (55,84 miliardy eur).
Analytici, ktorých oslovila agentúra Bloomberg odhadovali, že stúpnu o 6,3 %. Na porovnanie, v 1. polroku 2012 vzrástli tržby Nestlé o 6,6 %.
Vedenie firmy zároveň potvrdilo svoj odhad a za celý rok očakáva nárast obratu o 5 až 6 %. Nestlé patrí medzi spoločnosti, ktoré väčšinu zisku generujú na zahraničných trhoch, z toho až 40 % v rýchlo sa rozvíjajúcich ekonomikách ako je napríklad Čína.
Najnovšie údaje však ukázali, že tržby koncernu v Ázii, Oceánii a Afrike sa za 9 mesiacov do konca septembra 2012 zvýšili o 9,4 %, zatiaľ čo v rovnakom období minulého roka vzrástli o 11,6 %.
Nestlé sa vzhľadom na dlhové problémy Európy a vysokú nezamestnanosť sústredila na zvýšenie odbytu produktov určených klientom s nižšími príjmami. Aj slabší odbyt mrazených potravín v Severnej Amerike mal negatívny vplyv na tržby Nestlé.
Informovali o tom agentúry Reuters a Bloomberg.